13. veljače 2025.

Nika Novak

Određivanje teme doktorskog istraživanja u okviru dizajna istraživanja s velikim N, s malim n te sa studijom slučaja

**Hobbesovo shvaćanje povijesti i njezin položaj naspram političke filozofije**

Suočava li se svaki istraživač s jednakim preprekama u svom radu? Premda Gschwend i Schimmelfennig (2007:1) tvrde da je uistinu tako, dominantno se referiraju na suvremena empirijska tumačenja, čime zanemaruju vrlo široko i normativno bogato polje političke teorije. U ovom ću podnesku taj previd zanemariti i, primjenom njihovih smjernica na vlastito istraživanje, nastojati pokazati da izazovi pred nama doista jesu slične prirode neovisno o temeljnim razlikama u pristupu. U tome ću pokušaju svoje kvalitativno istraživanje – koliko je moguće – integrirati u dizajne koji djeluju pogodnijima kvantitativnom prikupljanju podataka.

Disertacija se fokusira na disciplinu kojoj Thomas Hobbes, jedan od temeljnih modernih autora teorije države i društvenog ugovora, naizgled pridaje karakter sterilnosti – povijesti. Iako je Hobbes naglašavao potrebu za strogim razdvajanjem filozofije od povijesti, on je, paradoksalno, povijest koristio ne samo u povijesnim traktatima već i u filozofiji. Iako povijest zauzima sekundarnu ulogu u njegovom primarnom političko-filozofskom projektu, njena prisutnost implicira dublju, potencijalno neistraženu svrhu. Stoga temeljno istraživačko pitanje glasi: koja je uloga povijesti u odnosu na Hobbesov projekt političke filozofije?

Najveći izazov ovoga istraživanja najbolje ću objasniti parafrazom izjave svoga mentora: kako otkriti nešto novo kada se Hobbesom bave *svi*? Međutim, značaj povijesti u Hobbesovom opusu doista predstavlja nedovoljno istraženu temu. Povijest se kod njega uglavnom veže uz starozavjetna zbivanja te, poput teološkog nauka, ostaje relativno zanemarena. Stoga ovo istraživanje pruža jedinstvenu priliku da se sustavno obradi marginalizirana tema i testiraju hipoteze koje mogu donijeti važne uvide za razumijevanje Hobbesovih političkih koncepata, iz čega slijede konzekvence za kasnija istraživanja. Na primjer, ako se pokaže da je Hobbesova historiografija izravno nadahnula njegovu filozofiju, tada se temeljno shvaćanje suverenosti kao apsolutne i sekularne vlasti mora preispitati i eventualno revidirati. Takav nalaz ne samo da bi obogatio postojeću literaturu, već bi otvorio put novim interpretacijama i budućim istraživanjima u području političke filozofije.

Radi se o empirijskom istraživanju s eksplanatornim karakterom, usmjerenom na otkrivanje ključnih fenomena i sljedova događaja koji objašnjavaju specifičnu ulogu povijesti u Hobbesovim djelima. Testiraju se sljedeće hipoteze:

1. Filozofija je sustavni proces stjecanja znanja o uzrocima i posljedicama, a povijest služi kao puka ilustracija tog odnosa, čineći filozofske zaključke jasnijima.
2. Povijest doprinosi filozofiji, u smislu obogaćivanja njezinog razumijevanja, služi kako bi nadopunila sinkronijski deficit filozofije.
3. Iako autor navodi da „primjeri ne dokazuju ništa“ (L, 42.135), povijesna zbivanja prethode i inspiriraju filozofske zaključke, pogotovo kad je riječ o svetoj povijesti.

Istraživanje će prvenstveno rasvijetliti značenje povijesti u Hobbesovoj političkoj filozofiji, što će potencijalno dovesti do reinterpretacije autorovog političkog projekta i otkrivanja implikacija koje će to imati za postojeću i buduću sekundarnu literaturu. Ponudit će novi način čitanja Hobbesovih djela, a predložene hipoteze mogu se, uz eventualne modifikacije, primijeniti na teorijske autore koji su djelovali prije ili poslije Hobbesa, čime se otvara prostor za nova istraživanja i obogaćivanje intelektualne riznice povijesti političkih ideja.

**Studija slučaja**

Teorijsko istraživanje prvenstveno je strukturirano u okviru *factor-centric* pristupa s prilagodbom na filozofski diskurs. Fokus je na jednom faktoru (povijesti) i njegovom utjecaju – na koji način historiografski elementi strukturiraju Hobbesovu filozofiju te što to znači za kasnije i buduće interpretacije?

**Dizajn istraživanja s malim n**

Budući da se radi o dubinskoj analizi jedne pojave kod jednog filozofa, istraživanje prirodno spada u dizajn s malim n. Kako bismo u potpunosti osvijetlili mogućnosti uloge povijesti i smjestili Hobbesa unutar tih mogućnosti, uključit će interpretacije njegovih misaonih vršnjaka, poput Rousseaua koji ima sasvim drugačije shvaćanje povijesti. Komparativni element omogućuje pronalazak odgovora na pitanja poput: kako historiografija utječe na različite autore moderne i koje posljedice odgovor na to pitanje ima na čitavu tradiciju?

**Dizajn istraživanja s velikim n**

Dizajn s velikim N moguć je putem analize učestalosti, konteksta i razvoja historiografije u Hobbesovim različitim djelima, a potencijalno i u djelima autora moderne, kako bismo uočili ulogu povijesti u čitavom vremenskom razdoblju.

Kritički gledano, važno je napomenuti da interpretacija filozofskih tekstova često zahtijeva osjetljivost prema kontekstualnim nijansama – stoga, iako kvantitativne metode (npr. analiza učestalosti pojmova) mogu doprinijeti razumijevanju, kvalitativna analiza ostaje ključna za dublje shvaćanje složenosti filozofskog diskursa.

**Literatura**

Gschwend, Thomas i Schimmelfennig, Frank (2007) Introduction: Designing Research in Political Science – A Dialogue between Theory and Data, u: Gschwend, Thomas i Schimmelfennig, Frank (ur.) *Research design in political science* (str. 1-18). New York: Palgrave Macmillan.

Hobbes, Thomas (2013) *Levijatan*. Zagreb: Jesenski i Turk.